CELEX: 
Language: fi
Date: 2018-12-13 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2015/2365 täydentämisestä Euroopan arvopaperimarkkinaviranomaisen kauppatietorekistereiltä perimien maksujen osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Arvopapereilla toteutettavien rahoitustoimien ja uudelleenkäytön raportoinnista ja läpinäkyvyydestä sekä asetuksen (EU) N:o 648/2012 muuttamisesta annettu asetus (EU) 2015/2365, jäljempänä ’arvopapereilla toteutettavista rahoitustoimista annettu asetus’, julkaistiin Euroopan unionin virallisessa lehdessä 23. joulukuuta 2015.
            
            
               Yksi arvopapereilla toteutettavista rahoitustoimista annetun asetuksen päätavoitteista on lisätä läpinäkyvyyttä arvopapereilla toteutettavien rahoitustoimien markkinoilla velvoittamalla vastapuolet ilmoittamaan kyseisiä rahoitustoimia koskevat tiedot kauppatietorekistereihin, jotka keräävät ja ylläpitävät niitä keskitetysti. Arvopapereilla toteutettavista rahoitustoimista annetussa asetuksessa annetaan asetuksen (EU) N:o 648/2012, jäljempänä ’markkinarakenneasetus’, mukaisesti Euroopan arvopaperimarkkinaviranomaiselle, jäljempänä ’EAMV’, kauppatietorekisterien suorat rekisteröinti- ja valvontavaltuudet. Kuten arvopapereilla toteutettavista rahoitustoimista annetun asetuksen 11 artiklan 1 kohdassa säädetään, EAMV veloittaa kauppatietorekistereiltä maksut, joiden on kokonaan katettava sille kauppatietorekisterien rekisteröinnistä, tunnustamisesta ja valvonnasta aiheutuvat välttämättömät menot.
            
            
               Oikeudellinen tausta 
            
            
               Delegoidun säädöksen antamisvallasta säädetään arvopapereilla toteutettavista rahoitustoimista annetun asetuksen 11 artiklan 2 kohdassa. Tämän säännöksen mukaan komissiolle siirretään valta antaa delegoitu säädös, jossa määritellään tarkemmin maksujen lajit, maksujen perimisperusteet sekä maksujen määrät ja maksutavat. 
            
            
               Arvopapereilla toteutettavista rahoitustoimista annetun asetuksen 11 artiklan 1 kohdassa säädetään, että EAMV veloittaa kauppatietorekistereiltä maksut, jotka ovat oikeassa suhteessa kauppatietorekisterin liikevaihtoon ja kattavat kokonaan EAMV:lle kauppatietorekisterien rekisteröinnistä, tunnustamisesta ja valvonnasta aiheutuvat välttämättömät menot. Kyseisten maksujen olisi katettava myös korvaukset kaikista kustannuksista, joita toimivaltaisille viranomaisille voi aiheutua EAMV:n niille siirtämistä tehtävistä. Jos kauppatietorekisteri on jo rekisteröity markkinarakenneasetuksen mukaisesti, maksuja olisi mukautettava siten, että ne vastaavat ainoastaan niitä lisäkuluja, joita aiheutuu arvopapereilla toteutettavista rahoitustoimista annetun asetuksen mukaisesta rekisteröinnistä, tunnustamisesta ja valvonnasta.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio pyysi tammikuussa 2016 EAMV:ltä (teknistä) lausuntoa komission delegoidusta asetuksesta, jonka se aikoi antaa arvopapereilla toteutettavista rahoitustoimista annetun asetuksen 11 artiklan 2 kohdan nojalla.
            
            
               EAMV teki ensin ehdotuksesta perusteellisen teknisen arvioinnin ja käynnisti sen jälkeen 19. joulukuuta 2016 julkisen kuulemisen suunnitellun maksuja koskevan delegoidun asetuksen teknisistä näkökohdista. Kuuleminen päättyi 31. tammikuuta 2017. Kuulemisessa saadut ei-luottamukselliset vastaukset on julkaistu EAMV:n verkkosivuilla
                  1
               . EAMV toimitti teknisen lausuntonsa, jäljempänä ’loppuraportti’, komissiolle 20. huhtikuuta 2017.
            
            
               EAMV:n käynnistämään julkiseen kuulemiseen vastasi kuusi sidosryhmää, joista viisi oli kauppatietorekistereitä ja yksi omaisuudenhoitopalvelujen tarjoaja. Yleisesti ottaen vastaajat kannattivat EAMV:n ehdottamaa lähestymistapaa, joka kattoi maksujen lajit sekä niiden määrät ja perimistavat. Jotkin vastaajista pitivät ehdotettua alennettua maksua, joka veloitettaisiin markkinarakenneasetuksen mukaisesti jo rekisteröidyn kauppatietorekisterin rekisteröinnin laajentamisesta, liian suurena. Lisäksi jotkin vastaajista esittivät huomautuksia valvontamaksujen laskennassa käytettävän liikevaihdon määritysmenetelmästä ja toivat tässä yhteydessä esille riskin ristiintukemisesta, jota saatetaan käyttää EAMV:lle suoritettavien maksujen pienentämiseen. Ne pitivät parempana menetelmää, jossa laskenta ei perustu pelkästään tuottoihin, jotka saadaan arvopapereilla toteutettavien rahoitustoimien raportointiin liittyvistä ydinpalveluista, vaan jossa otetaan näiden lisäksi huomioon myös tuotot tällaisten palvelujen oheispalveluista (esim. kauppojen vahvistus, kauppojen täsmäytys, arvopaperilainaukseen liittyvät asiamiespalvelut, vakuuksien hallinta, vakuuksien arvostus, kolmansien raportointipalvelut). Osa vastaajista katsoi, että maksujen laskennassa olisi kauppatietorekisterien liikevaihdon sijaan käytettävä niiden käsittelemän kaupankäynnin volyymia, koska niiden mukaan se kuvasti parhaiten EAMV:ltä vaadittavan valvontatyön määrää.
            
            
               Euroopan arvopaperikomitean asiantuntijaryhmän ja muiden tahojen lausunnot
            
            
               Komissio kuuli 4. heinäkuuta 2017 Euroopan arvopaperikomitean asiantuntijaryhmää EAMV:n antamasta teknisestä lausunnosta ja tämän delegoidun säädöksen sisällöstä. Asiantuntijaryhmä puolsi komission esittämää lähestymistapaa.
            
            
               Delegoitu säädös oli komission antamien paremman sääntelyn suuntaviivojen mukaisesti julkisesti kommentoitavana 16. marraskuuta ja 14. joulukuuta 2017 välisenä aikana. Kommentteja saatiin kolmelta taholta. Koska kommentteja saatiin näin vähän ja niissä tuotiin esiin vain yksittäisiä seikkoja, ne eivät johtaneet delegoidun säädöksen sisällön muuttamiseen. Kommenttien perusteella tekstiin tehtiin kuitenkin joitakin pieniä mukautuksia, jotka liittyivät EAMV:n perimien maksujen laskennassa sovellettavien kauppatietorekisterin tuottojen määritelmään.
            
            
               Komissio on lisäksi ottanut huomioon Euroopan parlamentin jäsenten näkemykset EAMV:n teknisen lausunnon sisällöstä ja etenkin näkemyksen, jonka mukaan maksun määrä ei saisi perustua yksinomaan ydinpalvelujen tuottoihin vaan sitä määritettäessä olisi otettava huomioon myös oheispalvelut.
            
            
               3.VAIKUTUSTENARVIOINTI
            
            
               Komissio on ottanut kaikilta osin huomioon EAMV:n teknisen lausunnon ja arvopaperikomitean asiantuntijaryhmän antaman palautteen. Se ehdottaa niiden pohjalta, että arvopapereilla toteutettavista rahoitustoimista annetun asetuksen 11 artiklan 2 kohdan nojalla annetaan delegoitu säädös tällaisista rahoitustoimista keskitetysti tietoa kerääviltä kauppatietorekistereiltä perittävien maksujen lajeista, määristä ja perimistavoista.
            
            
               Arvopapereilla toteutettavista rahoitustoimista annetun asetuksen mukaan valvontamaksujen perinnässä sovelletaan kahta pääperiaatetta, joiden mukaan maksujen 1) on oltava oikeassa suhteessa maksut suorittavan kauppatietorekisterin liikevaihtoon ja 2) katettava kaikki EAMV:n menot. EAMV:n lausunto maksujen lajeista, niiden määrien määrittämisestä ja niiden perimistavoista perustuu EAMV:n nykyiseen budjettikehykseen ja komission delegoidussa asetuksessa (EU) N:o 1003/2013
                  2
                noudatettuun lähestymistapaan. EAMV ehdottaa etenkin, että otetaan käyttöön i) rekisteröintimaksu, joka kattaa EAMV:lle uuden kauppatietorekisterin rekisteröinnistä aiheutuvat kertakustannukset; ii) rekisteröinnin laajentamisesta perittävä maksu, joka kattaa kauppatietorekisterin rekisteröinnistä EAMV:lle aiheutuvat kertakustannukset mutta jossa on otettu huomioon synergiaedut, jotka saadaan käsiteltäessä markkinarakenneasetuksen mukaisesti jo rekisteröidyn kauppatietorekisterin hakemusta; iii) valvontamaksu, joka kattaa EAMV:n vuoden aikana harjoittaman jatkuvan valvonnan kustannukset; ja iv) kolmannen maan kauppatietorekisterin tunnustamisesta perittävä maksu, joka sisältää kertakustannukset kattavan osan sekä EAMV:n vuoden aikana harjoittaman jatkuvan valvonnan kustannukset kattavan osan.
            
            
               Vaikutustenarvioinnin perustana on tämän vuoksi arvio EAMV:n kustannuksista ja menetelmästä, jota käyttäen ne jaetaan kauppatietorekisterien kesken.
            
         
         
            
               EAMV:n budjetointiperiaatteet ja odotetut kustannukset
            
            
               Kattaakseen menonsa EAMV laatii vuosittain talousarvion, jolla pyritään aiheutuneiden kustannusten ja maksutulojen tasapainoon. EAMV ei peri alijäämiä kauppatietorekistereiltä eikä maksa niille takaisin ylijäämiä.
            
            
               Koska suurin osa arvopapereilla toteutettavista rahoitustoimista annetun asetuksen mukaisista kauppatietorekisterien rekisteröintiedellytyksistä vastaa markkinarakenneasetuksessa säädettyjä edellytyksiä, EAMV odottaa kustannusrakenteen säilyvän samankaltaisena. EAMV:n talousarvio on toimintoperusteinen, eli se perustuu EAMV:n todellisiin kustannuksiin toimintoa kohti. EAMV:n vuoden 2017 toimintaohjelmassa todetaan, että kauppatietorekisterien valvonnasta muodostuvan osatoiminnon talousarvio vuonna 2017 on 2,5 miljoonaa euroa ja sitä varten osoitetun henkilöstön määrä 16 työntekijää kokoaikavastaavuutena ilmaistuna. Näin ollen kauppatietorekisterien valvonnasta vastaavan yhden kokoaikaisen työntekijän keskimääräiset kustannukset ovat noin 155 000 euroa. Summa sisältää palkan ja kaikki kyseeseen tulevat yleiskustannukset.
            
            
               Rekisteröintimaksu ja rekisteröinnin laajentamismaksu
            
            
               EAMV ehdottaa, että kauppatietorekistereihin sovelletaan erisuuruisia rekisteröintimaksuja sen mukaan, mikä on niiden ennakoitu liikevaihto. Tämä käytäntö vastaa markkinarakenneasetuksen
                  3
                mukaista käytäntöä. Kauppatietorekistereillä, jotka tarjoavat arvopapereilla toteutettavien rahoitustoimien raportointiin liittyviä oheispalveluja, odotetaan olevan suuremmat tuotot, koska niiden tarjoamien kaupallisten palvelujen valikoima on suurempi. Niiden rekisteröinnin ja valvonnan odotetaan tämän vuoksi edellyttävän EAMV:ltä enemmän työtä.
            
            
               EAMV arvioi markkinarakenneasetuksen mukaisesta kauppatietorekisterien rekisteröinnistä saamiensa kokemusten perusteella, että arvopapereilla toteutettavista rahoitustoimista annetun asetuksen mukaisessa järjestelmässä sellaisten kauppatietorekisterien, joiden ennakoitu liikevaihto on suuri, rekisteröintikustannukset ovat vuositasolla 0,65 kokoaikaista työntekijää hakemusta kohti eli 100 000 euroa. EAMV arvioi lisäksi, että liikevaihdoltaan pienempien kauppatietorekisterien rekisteröintikustannukset ovat 65 000 euroa. Suurin osa julkiseen kuulemiseen vastanneista kannatti EAMV:n ehdotusta, vaikka osa vastaajista ehdotti maksujen pienentämistä kilpailun lisäämiseksi. EAMV huomauttaa, että maksujen määrät määritetään aina siten, että ne kattavat EAMV:lle kauppatietorekisterien rekisteröinnistä aiheutuvat kustannukset. 
            
            
               EAMV arvioi, että rekisteröinnin laajentamisen kustannukset ovat noin puolet uuden hakemuksen rekisteröintikustannuksista eli vuositasolla noin 0,33 kokoaikaista työntekijää. Arvioidessaan rekisteröinnin laajentamisesta perittävän maksun määrää EAMV otti huomioon seuraavat seikat: 1) rekisteröinnin laajentamista koskevan hakemuksen käsittely vaatii noin 70 prosenttia uuden hakemuksen käsittelyyn tarvittavista resursseista; 2) EAMV hyötyy siitä, että se tuntee jo hakijan, ja 3) sillä on jo vastaavanlaista kokemusta luottoluokituslaitosten tekemistä laajentamishakemuksista.
            
            
               Tämän perusteella EAMV ehdotti alun perin, että rekisteröinnin laajentamismaksuksi vahvistetaan 50 000 euroa ennakoidusta liikevaihdosta riippumatta. Julkiseen kuulemiseen vastanneet kannattivat tätä EAMV:n ehdotusta pienemmästä laajentamismaksusta. Yksi vastaajista katsoi kuitenkin, että arvio, jonka mukaan EAMV tarvitsee laajentamista koskevan hakemuksen käsittelyyn 70 prosenttia uuden hakemuksen käsittelyyn tarvittavasta ajasta ja työpanoksesta, oli liian suuri. Eräs toinen vastaaja totesi, että laajentamisesta veloitettavalla 50 000 euron maksulla saattaa olla lannistava vaikutus sellaisiin kauppatietorekistereihin, jotka odottavat käsittelevänsä pienempiä määriä arvopapereilla toteutettavia rahoitustoimia, ja että se saattaa vaikuttaa niiden kilpailukykyyn. Yksi vastaajista totesi myös, että sellaisilta kauppatietorekistereiltä, joiden ennakoitu liikevaihto on pienempi, olisi myös veloitettava pienempi rekisteröinnin laajentamismaksu. EAMV otti huomioon vastaajien esiin tuomat ongelmat ja muutti lausuntoaan niin, että sellaisilta kauppatietorekistereiltä, joiden ennakoitu liikevaihto on pienempi, veloitetaan rekisteröinnin laajentamisesta 32 000 euron maksu, ja sellaisilta kauppatietorekistereiltä, joiden ennakoitu liikevaihto on suuri, veloitetaan laajentamisesta alkuperäisen lausunnon mukainen 50 000 euron maksu.
            
            
               Vuotuiset valvontamaksut
            
            
               Vuotuisilla valvontamaksuilla on tarkoitus kattaa EAMV:n jatkuvan valvonnan vuotuiset kustannukset. Arvopapereilla toteutettavista rahoitustoimista annetussa asetuksessa periaatteena on, että maksujen on oltava oikeassa suhteessa kauppatietorekisterien liikevaihtoon ja katettava kaikki EAMV:lle aiheutuvat kustannukset. Tämän periaatteen mukaisesti EAMV ehdottaa, että maksujen määrittämisen perustaksi otetaan EAMV:n valvonnan arvioidut vuotuiset kokonaiskustannukset, jotka jaetaan kauppatietorekisterien kesken suhteessa niiden tuottoihin. Tämä menetelmä vastaa markkinarakenneasetuksen mukaista menetelmää. Markkinarakenneasetuksen mukaan kunkin kauppatietorekisterin osuus kustannuksista lasketaan käyttämällä kolmea osatekijää, joilla jokaisella on yhtä suuri painotus. Nämä osatekijät ovat pääasialliset tuotot, ilmoitettujen kauppojen määrä ja avointen kauppojen määrä. EAMV ehdottaa kuitenkin, että sovellettaessa arvopapereilla toteutettavista rahoitustoimista annettua asetusta kustannuksista katettavat osuudet lasketaan käyttämällä yksinkertaistettua kaavaa.
            
            
               EAMV:n markkinarakenneasetuksen mukaisesta järjestelystä saamien kokemusten mukaan kauppatietorekisterien pääasiallisia tuottoja koskevien tietojen keräämiseen ei liity ongelmia, koska kauppatietorekisterien on kansallisten lakien mukaan laadittava tilinpäätös. Tämä tilinpäätös sisältää yleensä tuottoerittelyn, jonka perusteella voidaan erottaa markkinarakenneasetuksen soveltamisalaan kuuluvat tuotot. EAMV ehdotti tämän perusteella ensin, että kunkin kauppatietorekisterin katettaviksi tulevien kustannusten osuus lasketaan käyttämällä yksinkertaistettua kaavaa, jossa kunkin kauppatietorekisterin pääasialliset tuotot arvopapereilla toteutettaviin rahoitustoimiin liittyvästä toiminnasta jaetaan kaikkien kauppatietorekisterien vastaavien pääasiallisten tuottojen summalla.
            
            
               EAMV tutki myös, olisiko oheispalvelut otettava huomioon. Tältä osin EAMV selitti, että joissakin tapauksissa jotkin kauppatietorekisterit voivat kustannusrakenteensa ansiosta periä arvopapereilla toteutettaviin rahoitustoimiin liittyvästä raportoinnista keskimääräistä pienempiä maksuja. Maksujen ollessa pieniä arvopapereilla toteutettaviin rahoitustoimiin liittyvien ilmoitusten määrä saattaa olla suurempi kuin mitä tällaisiin rahoitustoimiin liittyvien kauppatietorekisterin tuottojen perusteella voitaisiin olettaa. EAMV katsoo tässä vaiheessa, että tietyn hyväksyttävän vaihtelun puitteissa valvontatyön määrä on tällaisissakin tapauksissa oikeassa suhteessa pääasiallisten tuottojen perusteella veloitettaviin valvontamaksuihin. EAMV huomautti kuitenkin, että näin ei välttämättä ole jatkossa. Lisäksi EAMV:n mukaan on mahdollista, että jotkin kauppatietorekisterit saattavat tukea ristiin eri toimintoja. Tällöin ne alentavat ydinpalveluista perimiään maksuja ja nostavat oheispalveluista perimiään maksuja supistaakseen EAMV:lle maksamaansa valvontamaksua. EAMV totesi, että tällainen tilanne saattaa luoda epäreilua kilpailua. Se mainitsi, että vastaavanlaiseen ongelmaan oli puututtu luottoluokituslaitoksista annetussa asetuksessa
                  4
                sisällyttämällä kyseeseen tulevat oheispalvelut kaavaan, jolla määritetään kauppatietorekisterien osuus kustannuksista.
            
            
               Tästä ehdotuksen osasta käytiin laajaa keskustelua julkisen kuulemisen yhteydessä. Jotkin vastaajista olivat eri mieltä EAMV:n ehdotuksesta ja puolsivat markkinarakenneasetuksen mukaista lähestymistapaa, jossa kaavaan ei sisällytetä oheispalveluista saatavia tuottoja. Ne katsoivat, että oheispalvelujen tarjonta ei välttämättä korreloi suuremman liikevaihdon kanssa. Yksi vastaaja kannatti menetelmää, jossa kauppatietorekisterien osuudet kustannuksista lasketaan käsiteltyjen kauppojen volyymin perusteella, koska tämä oli vastaajan mukaan ainoa EAMV:ltä vaadittavaa valvontatyötä luotettavasti kuvaava indikaattori. Yksi vastaajista puolsi markkinarakenneasetuksessa säädettyä menetelmää, jossa kaikkia asetuksen mukaiseen kaavaan sisältyviä painotuksia oli muutettu. Toisaalta muut markkinatoimijat katsoivat markkinarakenneasetuksen mukaisesta lähestymistavasta, että avoinna olevien kauppojen sisällyttäminen kaavaan aiheutti odottamattomia ongelmia eräiden johdannaistransaktioiden luonteen vuoksi. Nämä markkinatoimijat puolsivat EAMV:n ehdotusta. Ne katsoivat, etteivät pääasialliset tuotot yksinään kuvaa riittävän hyvin EAMV:ltä vaadittavaa valvontatyötä.
            
            
               EAMV ehdotti näiden kommenttien perusteella loppuraportissaan, että kaavaan otetaan parametri, joka sisältää sekä tuotot arvopapereilla toteutettaviin rahoitustoimiin liittyvistä ydinpalveluista että tuotot kyseisiin rahoitustoimiin liittyvistä oheispalveluista. Tämä vastaa Euroopan parlamentin jäsenten esittämiä näkemyksiä, joissa niin ikään puollettiin oheispalvelujen sisällyttämistä laskentamenetelmään (toimintojen ristiintukemista edistävien) vääristävien kannustimien riskin välttämiseksi, lähestymistavan linjaamista luottoluokituslaitoksista annetussa asetuksessa omaksutun lähestymistavan kanssa sekä tarvetta kattavien mittaamismenetelmien käyttöön. Kuten edellä on todettu, EAMV otti huomioon nämä näkökohdat loppuraportissaan.
            
            
               Vuotuisten valvontamaksujen vähimmäismäärä
            
            
               Koska kauppatietorekisterien valvonta edellyttää, että jokaisen rekisterin valvomiseksi toteutetaan tietyt vähimmäistoimenpiteet, EAMV ehdotti, että käyttöön otetaan valvonnan vähimmäismaksu, kuten markkinarakenneasetuksessa on tehty. Koska tilanne on samankaltainen kuin markkinarakenneasetuksessa, EAMV ehdotti, että valvonnan vähimmäismaksuksi vahvistetaan 30 000 euroa. EAMV olettaa, että arvopapereilla toteutettavista rahoitustoimista annettua asetusta varten tarvitaan omat vähimmäisvalvontatoimenpiteet, joten se ei odota markkinarakenneasetuksen tarjoavan synergiaetuja tältä osin. EAMV ehdottaa sen vuoksi, että uusilta kauppatietorekistereiltä ja markkinarakenneasetuksen mukaisesti jo rekisteröidyiltä kauppatietorekistereiltä peritään sama valvonnan vähimmäismaksu.
            
            
               Osa julkiseen kuulemiseen vastanneista kannatti EAMV:n ehdotusta valvonnan vähimmäismaksusta. Osa vastaajista puolestaan katsoi, että maksujen olisi arvopapereilla toteutettavista rahoitustoimista annetun asetuksen mukaisesti oltava oikeassa suhteessa kauppatietorekisterin liikevaihtoon ja että vähimmäismaksua olisi rekisteröinnin laajentamisen yhteydessä mukautettava (ts. alennettava) niin, että se kattaa pelkästään laajentamiseen liittyvät lisämenot.
            
            
               EAMV pitäytyi kuitenkin loppuraportissaan alkuperäisessä kannassaan. Se totesi, että vähimmäismaksun olisi katettava sen kiinteät kustannukset ja että tässä tapauksessa markkinarakenneasetus ei tarjonnut synergiaetuja, joiden vuoksi maksun alentaminen olisi ollut perusteltua. 
            
            
               Ensimmäisen vuoden valvontamaksut
            
            
               Kuulemisasiakirjassa EAMV totesi markkinarakenneasetuksesta saamiensa kokemusten perusteella, että sen valvontatyön määrä, jota siltä edellytetään kauppatietorekisterin rekisteröintiä seuraavina ensimmäisinä kuukausina, ei ole yhteydessä kauppatietorekisterin toiminnan volyymiin vaan on lähes sama kaikkien kauppatietorekisterien tapauksessa ja vastaa pitkälti työmäärää, joka tarvitaan rekisteröinnin yhteydessä. EAMV totesi tässä yhteydessä, että arvopapereilla toteutettavista rahoitustoimista annetun asetuksen mukaan ilmoitusvelvoitteen soveltaminen alkaa vasta 12 kuukauden kuluttua siitä, kun ilmoituksia koskevista tiedoista on annettu kyseisen asetuksen 4 artiklan 9 kohdassa tarkoitetut tekniset sääntelystandardit. Tältä osin EAMV katsoo, että jos kyseisen asetuksen mukaisen ilmoitusvelvoitteen soveltaminen alkaa rekisteröintiä seuraavana vuonna, kustannukset ovat pienemmät kuin tavanomaisen vuosivalvonnan kustannukset. Jos taas kyseisen asetuksen mukaisen ilmoitusvelvoitteen soveltaminen alkaa samana vuonna kuin kauppatietorekisteri rekisteröidään, tilanne on lähempänä tavanomaista valvontaa.
            
         
         
            
               Edellä esitetyn perusteella EAMV ehdottaa, että ensimmäisen vuoden valvontamaksujen laskennassa sovelletaan kolmea skenaariota.
            
            
               Ensimmäinen skenaario koskee tilannetta, jossa arvopapereilla toteutettavista rahoitustoimista annetun asetuksen mukaisen ilmoitusvelvoitteen soveltaminen alkaa rekisteröintiä seuraavana vuonna. EAMV ehdottaa, että tällaisessa tilanteessa ensimmäisen vuoden valvontamaksulle asetetaan enimmäismäärä, joka on yhtä suuri kuin rekisteröintimaksu, ja että ensimmäisen vuoden valvontamaksu lasketaan käyttämällä kaavaa, jolla tulokseksi saatu maksu on suhteessa sitä pienempi mitä lähempänä vuoden loppua kauppatietorekisteri on rekisteröity.
            
            
               Toisessa skenaariossa (asetuksen mukaisen ilmoitusvelvoitteen soveltaminen alkaa rekisteröintivuoden kuuden ensimmäisen kuukauden kuluessa) EAMV ehdottaa, että maksut lasketaan käyttämällä siirtymäkaudelle ekstrapoloitua liikevaihtoa samaan tapaan kuin markkinarakenneasetuksen siirtymäsäännösten mukaisessa lähestymistavassa, jota sovelletaan toisena raportointivuonna.
            
            
               Kolmannessa skenaariossa (asetuksen mukaisen ilmoitusvelvoitteen soveltaminen alkaa rekisteröintivuoden kuuden viimeisen kuukauden kuluessa) EAMV ehdottaa, että maksut lasketaan kauppatietorekisterin rekisteröintimaksun perusteella.
            
            
               Suurin osa kuulemiseen vastanneista piti kustannussuunnittelunsa kannalta parempana vaihtoehtona sitä, että maksu lasketaan aina samalla menetelmällä käyttämällä ensimmäisessä skenaariossa kuvattua lähestymistapaa.
            
            
               EAMV ehdottaa, että laskennassa käytetään kaikkia edellä kuvattuja skenaarioita, koska niiden mukaisesti lasketut maksut vastaavat parhaiten sille valvonnasta todellisuudessa aiheutuvia kustannuksia ja työtä.
            
            
               Tunnustamismaksut
            
            
               Tunnustamiskustannuksista EAMV toteaa, ettei se ole vielä joutunut käsittelemään yhtään kolmannen maan kauppatietorekisterin tekemää tunnustamishakemusta. Kun otetaan huomioon markkinarakenneasetuksen ja arvopapereilla toteutettavista rahoitustoimista annetun asetuksen mukaisten menettelyjen samankaltaisuus, EAMV katsoo kuitenkin, että kolmansien maiden kauppatietorekisterien tunnustamismaksujen ja niiden jatkuvasta valvonnasta veloitettavien maksujen olisi oltava näissä kahdessa asetuksessa samansuuruiset.
            
            
               Tämän vuoksi ja koska arvopapereilla toteutettavista rahoitustoimista annettuun asetukseen sisältyvät tunnustamista koskevat säännökset ovat samankaltaiset kuin markkinarakenneasetuksessa, EAMV ehdottaa, että käyttöön otetaan sama maksurakenne ja samat maksujen määrät kuin markkinarakenneasetuksessa. Erityisesti EAMV ehdottaa, että kolmansien maiden kauppatietorekisterit maksavat ensimmäisestä tunnustamisesta maksun, joka muodostuu seuraavista kahdesta osatekijästä: 1) 20 000 euron osuus, joka veloitetaan tunnustamishakemuksen käsittelystä, ja 2) arviolta 35 000 euron osuus, joka vastaa yhteistyösopimuksen tekemisestä aiheutuvia kustannuksia. Lisäksi EAMV ehdottaa, että kun on kyse tunnustamisen laajentamisesta, ensimmäisenä osatekijänä olevaa, tunnustamishakemuksen käsittelystä veloitettavaa osuutta supistetaan 50 prosentilla 10 000 euroon markkinarakenneasetuksen mukaisen rekisteröintiprosessin tarjoamien synergiaetujen vuoksi. EAMV ehdottaa, että jälkimmäinen osuus säilytetään ennallaan silloin kun on kyse tunnustamisen laajentamisesta.
            
            
               Tunnustamiseen liittyvästä jatkuvasta valvonnasta veloitettavan maksun osalta EAMV ehdottaa, että maksuksi vahvistetaan 5 000 euroa, mikä vastaa markkinarakenneasetuksen mukaisesti nykyisin perittävää vastaavaa maksua.
            
            
               Vaikka markkinatoimijat olivat pitkälti EAMV:n ehdotuksen kannalla, ne katsoivat, että kolmannen maan oikeusjärjestelmän arvioinnista ja yhteistyösopimuksen tekemisestä aiheutuvat kustannukset oli arvioitu liian suuriksi. EAMV pitäytyy kuitenkin arviossaan, koska arvopapereilla toteutettavista rahoitustoimista annetun asetuksen ja markkinarakenneasetuksen mukaiset arvioinnit poikkeavat toisistaan ja koska ei ole varmaa, että johdannaissopimuksista vastaavan kauppatietorekisterin ja arvopapereilla toteutettavista rahoitustoimista vastaavan kauppatietorekisterin valvonnasta on vastuussa sama kolmannen maan viranomainen. Tämän vuoksi ei ole syytä olettaa, että EAMV voisi hyödyntää valvontatyötä vähentäviä synergioita, joiden vuoksi maksujen alentaminen olisi perusteltua. 
            
            
               Maksamis- ja korvaamissäännökset 
            
            
               Koska maksujen on katettava EAMV:n kustannukset, se ehdottaa, että koko rekisteröintimaksu maksetaan kun hakemus jätetään. Vilpillisessä mielessä tehtyjen hakemusten välttämiseksi EAMV ehdottaa, että hakemusta ei ole mahdollista peruuttaa.
            
            
               Lisäksi EAMV ehdottaa, että vuotuinen valvontamaksu maksetaan kahdessa erässä samaan tapaan kuin markkinarakenneasetuksessa säädetty vastaava maksu. Ensimmäinen erä on näin ollen maksettava kunkin vuoden helmikuun 28. päivänä. EAMV ehdottaa kuitenkin, että toisen erän eräpäivä siirretään 31. päivästä elokuuta 31. päivään lokakuuta, jotta voidaan ottaa paremmin huomioon mahdolliset ennakoimattomat rekisteröinti- ja tunnustamishakemukset. Suurin osa vastaajista hyväksyi tämän ehdotuksen.
            
            
               EAMV ehdottaa myös, että se kerää itse kaikki maksut ja korvaa kansallisille viranomaisille kustannukset, joita niille on aiheutunut EAMV:n niille siirtämien valvontatehtävien hoitamisesta. Vastaajat kannattivat EAMV:n ehdotusta.
            
            
               Tämä asetus perustuu EAMV:n teknisessä lausunnossaan ehdottamiin toimenpiteisiin.
            
            
               3.1.Kustannus-hyötyanalyysi
            
            
               EAMV:n vastuulla olevasta kauppatietorekisterien rekisteröinnistä ja kolmansien maiden kauppatietorekisterien tunnustamisesta sekä EAMV:n ja kansallisten viranomaisten vastuulla olevasta rekisteröityjen ja tunnustettujen rekisterien jatkuvasta valvonnasta aiheutuu kustannuksia. Arvopapereilla toteutettavista rahoitustoimista annetussa asetuksessa kauppatietorekisterit velvoitetaan kattamaan nämä kustannukset oikeassa suhteessa liikevaihtoonsa. Kauppatietorekisterit kuitenkin todennäköisesti vyöryttävät kaikki nämä kustannukset tai merkittävän osan niistä tietoja ilmoittaville vastapuolille osana niiltä perimiään maksuja.
            
            
               Voidaan olettaa, että arvopapereilla toteutettavista rahoitustoimista annetun asetuksen soveltamisalaan kuuluvien kauppatietorekisterien valvonnasta aiheutuu suunnilleen yhtä paljon kustannuksia kuin markkinarakenneasetuksen soveltamisalaan kuuluvien kauppatietorekisterien valvonnasta. Valvonnan kokonaiskustannukset ovat näin ollen noin 2,5 miljoonaa euroa (ks. edellä esitetyt EAMV:n arviot). Tämä on merkittävä kustannus, kun sitä verrataan vaatimusten noudattamisesta kauppatietorekistereille aiheutuviin kokonaiskustannuksiin. Europe Economics
                  5
                on arvioinut, että kokonaiskustannukset kauppatietorekisteriä kohti ovat kertakustannusten osalta 3,4–6,5 miljoonaa euroa ja vuotuisten valvontakustannusten osalta 1,6–2,1 miljoonaa euroa. Kun kuitenkin otetaan huomioon se, että kauppatietorekisterit todennäköisesti vyöryttävät kustannukset tietoja ilmoittaville osapuolille, niitä olisi verrattava näille osapuolille aiheutuviin kokonaiskustannuksiin. Europe Economics on arvioinut, että alan toimijoille aiheutuvat kertakustannukset ovat yhteensä noin 151–198 miljoonaa euroa ja niille vuosittain aiheutuvat jatkuvat kustannukset yhteensä noin 44–59 miljoonaa euroa. Tätä taustaa vasten arvioituna EAMV:n vuotuiset valvontakustannukset (2,5 miljoonaa euroa) eivät ole merkittävä kustannus.
            
            
               Kustannukset ovat joka tapauksessa pienemmät kuin niiden seurauksena saatavat hyödyt, jotka liittyvät läpinäkyvyyden lisääntymiseen ja siihen, että säätelyviranomaiset saavat säännöllisesti käyttöönsä yksityiskohtaista tietoa arvopapereilla toteutettavien rahoitustoimien markkinoista. Sääntelyviranomaiset voivat tällaisten tietojen ansiosta havaita järjestelmäriskit, jotka ovat seurausta vivutuksen ja maturiteetti- tai likviditeettitransformaation lisääntymisestä perinteisen pankkijärjestelmän ulkopuolella, sekä seurata tällaisia riskejä ja tarvittaessa toteuttaa ennalta ehkäiseviä toimenpiteitä.
            
         
         
            
               3.2.Suhteellisuusperiaate
            
            
               Tässä asetuksessa vahvistetaan kauppatietorekistereiltä perittävät maksut sekä niiden lajit, määrät ja maksutavat. Maksuilla on tarkoitus kattaa kaikki EAMV:lle kauppatietorekisterien valvonnasta aiheutuvat kustannukset ilman merkittävien ali- tai ylijäämien muodostumista. Maksujen määrät vahvistetaan sellaisiksi, että tämä tavoite saavutetaan. Maksut ovat tämän vuoksi oikeasuhteisia.
            
            
               Edellä esitetyt seikat huomioon ottaen tässä asetuksessa varmistetaan arvopapereilla toteutettavista rahoitustoimista annetun asetuksen oikeasuhteinen soveltaminen ja otetaan siten huomioon suhteellisuusperiaate.
            
            
               3.3.Toissijaisuusperiaate
            
            
               Tämän asetuksen tarkoituksena on määrittää niiden maksujen lajit ja määrät, jotka kauppatietorekisterien on maksettava EAMV:lle, jotta tämä pystyy kattamaan valvontakustannuksensa.
            
            
               Jäsenvaltiot eivät voi toteuttaa tällaisia toimia itse, koska maksut on määritettävä EU:ssa yhtenäisesti, jotta varmistetaan kustannusten tasapuolinen jakautuminen kauppatietorekisterien kesken ja EU:n tasolla yhtäläiset toimintaedellytykset. Tämä asetus täydentää arvopapereilla toteutettavista rahoitustoimista annettua asetusta ja on suhteellisuusperiaatteen mukainen, kuten edellä on kuvattu. Se on siksi myös toissijaisuusperiaatteen mukainen.
            
            
               4.DELEGOIDUN SÄÄDÖKSEN OIKEUDELLINEN SISÄLTÖ
            
            
               Maksuja koskevan ehdotetun asetuksen luku I sisältää yleiset säännökset.
            
            
               ·Luvun 1 artiklassa määritetään maksuilla katettavat kustannukset. Tämä ehdotus ei aiheuta mitään henkilöstökuluihin liittyviä lisäkustannuksia.
            
            
               ·Luvun 2 artiklassa määritellään laskennassa sovellettava kauppatietorekisterien liikevaihto, jonka perusteella valvontamaksut peritään.
            
            
               ·Luvun 3 artiklassa säädetään mahdollisuudesta tarkistaa maksujen määriä silloin kun on jatkuvasti suuria yli- tai alijäämiä.
            
            
               Luvussa II säädetään kauppatietorekistereiltä markkinarakenneasetuksen mukaisesti perittävien maksujen lajeista.
            
            
               ·Luvun 4 artiklassa luetellaan suoritettavat maksut.
            
            
               ·Luvun 5 artiklassa vahvistetaan rekisteröinnistä ja rekisteröinnin laajentamisesta perittävä kertamaksu, joka vastaa EAMV:lle rekisteröintihakemuksen tai rekisteröinnin laajentamista koskevan hakemuksen käsittelystä aiheutuvia menoja.
            
            
               ·Luvun 6 artiklassa säädetään vuosittain perittävistä valvontamaksuista, joilla katetaan EAMV:lle sen harjoittamasta jatkuvasta valvonnasta aiheutuvat kustannukset ja jotka ovat oikeassa suhteessa sovellettavaan kauppatietorekisterin liikevaihtoon. Kyseisessä artiklassa vahvistetaan myös valvontamaksun vähimmäismäärä, joka kattaa valvonnan kiinteät hallintokustannukset.
            
            
               ·Luvun 7 artiklassa vahvistetaan kolmansien maiden kauppatietorekisterien tunnustamisesta perittävät maksut.
            
            
               Luvussa III määritellään maksutavat ja mahdolliseen maksujen palauttamiseen sovellettavat edellytykset.
            
            
               ·Luvun 8 artiklassa määritellään yleiset maksutavat. Maksut on suoritettava euroina. Artiklassa säädetään myös päivää kohden laskettavasta viivästyskorosta, joka veloitetaan, jos maksu myöhästyy.
            
            
               ·Luvun 9 artiklassa säädetään rekisteröintimaksujen maksutavoista. Rekisteröintimaksut on artiklan mukaan maksettava kokonaisuudessaan rekisteröintihakemusta jätettäessä.
            
            
               ·Luvun 10 artiklassa säädetään vuotuisten valvontamaksujen maksutavoista. Valvontamaksut on artiklan mukaan maksettava kahdessa erässä (kunkin vuoden helmi- ja lokakuussa).
            
         
         
            
               ·Luvun 11 artiklassa säädetään tunnustamismaksujen maksutavoista. Tunnustamismaksut on artiklan mukaan maksettava kokonaisuudessaan tunnustamishakemusta jätettäessä, ja vuotuinen valvontamaksu maksetaan kunkin vuoden helmikuussa.
            
            
               ·Luvun 12 artiklassa säädetään sellaisten kustannusten korvaamisesta, joita toimivaltaisille viranomaisille aiheutuu EAMV:n niille arvopapereilla toteutettavista rahoitustoimista annetun asetuksen mukaisesti siirtämien tehtävien hoitamisesta. 
            
            
               Luku IV sisältää siirtymä- ja loppusäännökset.
            
            
               ·Luvun 13 artiklassa säädetään siitä, miten ensimmäisenä vuonna veloitettavat siirtymäkauden valvontamaksut lasketaan ja miten kauppatietorekisterit maksavat ne.
            
            
               ·Luvun 14 artiklassa säädetään maksutavoista, joita sovelletaan vuonna 2019 maksettaviin rekisteröintimaksuihin ja kolmansien maiden kauppatietorekistereiltä kyseisenä vuonna veloitettaviin maksuihin.
            
            
               ·Luvun 15 artiklassa vahvistetaan vuodelta 2020 veloitettava vuotuinen valvontamaksu, joka vuonna 2019 rekisteröityjen kauppatietorekisterien on maksettava.
            
            
               ·Luvun 16 artiklassa säädetään asetuksen voimaantulopäivästä. 
            
            
               Delegoidun asetuksen liitteessä vahvistetaan 13 artiklassa tarkoitettujen ensimmäisenä vuonna perittävien siirtymäkauden maksujen laskentamenetelmä ja maksuehdot.
            
            
               KOMISSION DELEGOITU ASETUS (EU) …/…,
            
            
               annettu 13.12.2018,
            
            
               Euroopan parlamentin ja neuvoston asetuksen (EU) 2015/2365 täydentämisestä Euroopan arvopaperimarkkinaviranomaisen kauppatietorekistereiltä perimien maksujen osalta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon arvopapereilla toteutettavien rahoitustoimien ja uudelleenkäytön raportoinnista ja läpinäkyvyydestä sekä asetuksen (EU) N:o 648/2012 muuttamisesta 25 päivänä marraskuuta 2015 annetun Euroopan parlamentin ja neuvoston asetuksen (EU) 2015/2365
                  6
                ja erityisesti sen 11 artiklan 2 kohdan,
            
            
               sekä katsoo seuraavaa:
            
            
               (1)Euroopan parlamentin ja neuvoston asetuksen (EU) N:o 1095/2010
                  7
                62 artiklassa säädetään, että Euroopan arvopaperimarkkinaviranomaisen, jäljempänä ’arvopaperimarkkinaviranomainen’, tulot koostuvat kansallisten viranomaisten maksuosuuksien ja unionin avustuksen lisäksi arvopaperimarkkinaviranomaiselle unionin säädöksissä tarkemmin säädetyissä tapauksissa suoritettavista maksuista.
            
            
               (2)Unioniin sijoittautuneilta kauppatietorekistereiltä olisi perittävä rekisteröintimaksu, jolla katetaan arvopaperimarkkinaviranomaiselle rekisteröintihakemusten käsittelystä aiheutuvat kustannukset. 
            
            
               (3)Arvopaperimarkkinaviranomaiselle rekisteröintihakemuksen käsittelystä aiheutuvat kustannukset kasvavat silloin kun kauppatietorekisteri tarjoaa oheispalveluja. Tällaisten palvelujen tarjoaminen viittaa siihen, että kauppatietorekisterin ennakoitu liikevaihto on suuri ja että sen rekisteröintihakemuksen arvioinnista aiheutuu keskimääräistä enemmän kustannuksia. Sen vuoksi kauppatietorekisterit olisi rekisteröintimaksujen perimistä varten luokiteltava ennakoidun kokonaisliikevaihdon perusteella kahteen liikevaihtoluokkaan (sen mukaan, onko niiden ennakoitu liikevaihto suuri vai pieni), ja näihin luokkiin olisi sovellettava eri rekisteröintimaksuja sen mukaan, aikovatko kauppatietorekisterit tarjota oheispalveluja.
            
            
               (4)Kun Euroopan parlamentin ja neuvoston asetuksen (EU) N:o 648/2012
                  8
                mukaisesti jo rekisteröity kauppatietorekisteri hakee rekisteröinnin laajentamista, hakemuksen tarkasta arvioinnista ja tutkimisesta aiheutuu vähemmän kustannuksia kuin jos kyseessä olisi uusi rekisteröinti, koska arvopaperimarkkinaviranomaisella on jo hallussaan tarvittavia tietoja hakijana olevasta kauppatietorekisteristä. Tällaiselta hakijana olevalta kauppatietorekisteriltä olisi sen vuoksi veloitettava alennettu maksu. Kun kauppatietorekisteri, jota ei ole vielä rekisteröity asetuksen (EU) N:o 648/2012 mukaisesti, jättää samanaikaisesti sekä asetuksen (EU) N:o 648/2012 mukaisen rekisteröintihakemuksen että asetuksen (EU) 2015/2365 mukaisen rekisteröintihakemuksen, hakemusten tarkasta arvioinnista ja tutkimisesta aiheutuu myös tällöin vähemmän kustannuksia niiden synergiaetujen vuoksi, joita saadaan kahden samankaltaisen asiakirjan samanaikaisesta tarkastelusta. Samanaikaisesti jätettyjen hakemusten tapauksessa kauppatietorekisterin olisi maksettava asetuksen (EU) N:o 648/2012 mukainen täysimääräinen rekisteröintimaksu ja asetuksen (EU) 2015/2365 mukainen rekisteröinnin laajentamisesta veloitettava alennettu maksu.
            
         
         
            
               (5)Jos kauppatietorekisteri alkaa rekisteröinnin jälkeen tarjota oheispalveluja, jolloin se luokitellaan ennakoidun kokonaisliikevaihtonsa perusteella ylempään liikevaihtoluokkaan, sen olisi maksettava alun perin maksetun rekisteröintimaksun ja ylempää liikevaihtoluokkaa vastaavan rekisteröintimaksun välinen erotus. Sitä vastoin jos kauppatietorekisteri lopettaa rekisteröinnin jälkeen oheispalvelujen tarjonnan, arvopaperimarkkinaviranomaisen ei tulisi maksaa sille palautusta, koska menot, jotka vastaavat liikevaihdoltaan suuren kauppatietorekisterin jättämän hakemuksen arviointikustannuksia, ovat tosiasiassa aiheutuneet rekisteröinnin yhteydessä.
            
            
               (6)Jotta vältyttäisiin perusteettomilta hakemuksilta, rekisteröintimaksuja ei saisi maksaa takaisin, jos hakija peruuttaa hakemuksensa tai rekisteröinti evätään.
            
            
               (7)Jotta turvattaisiin arvopaperimarkkinaviranomaisen talousarvion tehokas käyttö ja kevennettäisiin samalla jäsenvaltioiden ja unionin taloudellista rasitusta, on tarpeen varmistaa, että kauppatietorekisterit maksavat ainakin kaikki niiden valvontaan liittyvät kustannukset. Valvontamaksut olisi vahvistettava sellaiselle tasolle, jolla vältetään huomattavan ali- tai ylijäämän kertyminen kauppatietorekistereihin liittyvistä toiminnoista. Jos syntyy alijäämiä, arvopaperimarkkinaviranomaisen ei tulisi periä vajetta kauppatietorekistereiltä. Jos alijäämä on merkittävä, arvopaperimarkkinaviranomaisen olisi analysoitava sen syyt ja muutettava seuraavalla budjetointijaksolla sovellettavaa valvontakustannusten viitemäärää. Jos syntyy ylijäämiä, maksujen ylijäämää ei tulisi maksaa takaisin kauppatietorekistereille.
            
            
               (8)Jotta varmistettaisiin maksujen selkeä ja oikeudenmukainen jakautuminen, jossa on samalla otettu huomioon kuhunkin valvottavaan yhteisöön kohdistuvat todelliset hallintotoimet, valvontamaksu olisi laskettava kauppatietorekisterin ydintoimintojen ja oheispalvelujen tuottaman liikevaihdon perusteella. Sovellettavan liikevaihdon laskemiseksi olisi erotettava toisistaan oheispalvelut, jotka liittyvät suoraan asetuksen (EU) 2015/2365 mukaisesta arvopapereilla toteutettavia rahoitustoimia koskevien tietojen keskitetystä keruusta ja ylläpidosta muodostuvien ydinpalvelujen tarjontaan ja joihin kuuluvat muun muassa arvopaperilainaukseen liittyvät asiamiespalvelut ja vakuuksien hallinta, ja palvelut, jotka liittyvät arvopapereilla toteutettavia rahoitustoimia ja johdannaisia koskevien tietojen keskitettyyn keruuseen ja ylläpitoon, kuten kauppojen täsmäytys, kauppojen vahvistaminen, vakuuksien arviointi ja kolmansien raportointipalvelut. Kauppatietorekisteriltä perittävien valvontamaksujen olisi oltava oikeassa suhteessa kyseisen kauppatietorekisterin toimintaan, kun sitä verrataan kaikkien rekisteröityjen ja valvottavien kauppatietorekisterien kokonaistoimintaan tiettynä vuonna.  On kuitenkin tarpeen vahvistaa valvonnan vuotuinen vähimmäismaksu, koska kauppatietorekisterien valvonnasta aiheutuu joitakin kiinteitä hallintokustannuksia. Asetuksen (EU) N:o 648/2012 mukaisesti maksetut valvontamaksut eivät vaikuta tämän maksun määrään.
            
            
               (9)Olisi annettava säännöt maksuista, jotka peritään sellaisilta kolmansien maiden kauppatietorekistereiltä, jotka hakevat tunnustamista unionissa asetuksen (EU) 2015/2365 säännösten nojalla, jotta voitaisiin kattaa tällaisten kauppatietorekisterien tunnustamisesta ja vuotuisesta valvonnasta aiheutuvat hallintokustannukset. Tunnustamismaksun olisi muodostuttava kahdesta osasta, joista toinen vastaa arvopaperimarkkinaviranomaiselle tällaisen kolmannen maan kauppatietorekisterin mainitun asetuksen 19 artiklan 4 kohdan mukaisesti toimittaman tunnustamishakemuksen käsittelystä aiheutuvia kustannuksia, ja toinen kustannuksia, jotka aiheutuvat mainitun asetuksen 20 artiklan mukaisesta yhteistyöjärjestelyjen tekemisestä sen kolmannen maan toimivaltaisten viranomaisten kanssa, jossa tunnustamista hakeva kauppatietorekisteri on rekisteröity. Yhteistyöjärjestelyjen tekemiseen liittyvät kustannukset olisi jaettava samasta kolmannesta maasta olevien tunnustettujen kauppatietorekisterien kesken. Lisäksi kolmansien maiden kauppatietorekistereiltä olisi perittävä vuotuinen valvontamaksu.
            
            
               (10)Kun kolmannen maan kauppatietorekisteri, joka on jo tunnustettu asetuksen (EU) N:o 648/2012 mukaisesti, hakee tunnustamisensa laajentamista, laajentamishakemuksen käsittelystä voidaan asetuksen (EU) N:o 648/2012 mukaisen järjestelmän ja asetuksen (EU) 2015/2365 mukaisen järjestelmän välisten synergiaetujen vuoksi olettaa aiheutuvan vähemmän kustannuksia kuin uuden hakemuksen käsittelystä. Tunnustamismaksuun sisältyvää hakemuksen käsittelystä veloitettavaa osuutta olisi sen vuoksi alennettava. Sen sijaan yhteistyösopimuksen tekemisestä aiheutuvat kustannukset koskevat vain asetuksen (EU) 2015/2365 noudattamista. Yhteistyösopimuksiin liittyvä osuus tunnustamismaksusta olisi sen vuoksi katsottava erilliseksi kustannuseräksi, johon asetuksen (EU) N:o 648/2012 mukaisilla yhteistyösopimuksilla ei ole vaikutusta.
            
            
               (11)Tunnustettuja kolmansien maiden kauppatietorekistereitä koskevat arvopaperimarkkinaviranomaisen valvontatehtävät liittyvät pääasiassa yhteistyöjärjestelyjen täytäntöönpanoon, johon kuuluu myös tehokas tietojenvaihto asianomaisten viranomaisten välillä. Näiden tehtävien hoitamisesta aiheutuvat kustannukset olisi katettava tunnustetuilta kauppatietorekistereiltä perittävillä vuotuisilla valvontamaksuilla. Koska nämä kustannukset ovat huomattavasti pienempiä kuin kustannukset, joita arvopaperimarkkinaviranomaiselle aiheutuu unionissa rekisteröityjen kauppatietorekisterien suorasta valvonnasta, tunnustetuilta kauppatietorekistereiltä perittävien valvontamaksujen olisi oltava huomattavasti pienempiä kuin valvonnan vähimmäismaksu, joka peritään arvopaperimarkkinaviranomaisen suoraan valvomilta rekisteröidyiltä kauppatietorekistereiltä. 
            
            
               (12)Kansallisille toimivaltaisille viranomaisille aiheutuu kustannuksia niiden asetuksen (EU) 2015/2365 mukaisesti tekemästä työstä ja sellaisten tehtävien hoitamisesta, jotka arvopaperimarkkinaviranomainen on mahdollisesti siirtänyt niille asetuksen (EU) N:o 648/2012 74 artiklan nojalla ja asetuksen (EU) 2015/2365 9 artiklan 1 kohdan mukaisesti. Myös nämä kustannukset olisi katettava arvopaperimarkkinaviranomaisen kauppatietorekistereiltä perimillä maksuilla. Jotta vältyttäisiin siltä, että toimivaltaiset viranomaiset kärsivät tappiota tai saavat voittoa niille siirrettyjen tehtävien hoitamisesta tai arvopaperimarkkinaviranomaisen avustamisesta, arvopaperimarkkinaviranomaisen olisi korvattava kansallisille toimivaltaisille viranomaisille ainoastaan niille aiheutuneet todelliset kustannukset. 
            
            
               (13)Koska kauppatietorekisterin toiminnasta rekisteröintivuonna on saatavissa vain vähän tietoja, olisi laskettava siirtymäkauden valvontamaksu, joka perustuu arvioon kyseisen kauppatietorekisterin valvonnasta ensimmäisenä vuonna aiheutuvista kustannuksista. Maksun tarkan määrän laskennassa olisi otettava huomioon kauppatietorekisterin rekisteröintipäivä ja päivä, jona asetuksen (EU) 2015/2365 4 artiklan 1 kohdassa tarkoitetun ilmoitusvelvollisuuden soveltaminen alkaa, jotta maksu vastaisi arvopaperimarkkinaviranomaiselta todellisuudessa vaadittavan valvontatyön määrää. Jos kauppatietorekisterin asetuksen mukainen ilmoitusvelvollisuus alkaa vasta rekisteröintiä seuraavana vuonna, rekisteröintivuodelta perittävän siirtymäkauden valvontamaksun olisi perustuttava rekisteröintimaksuun. Tämä johtuu siitä, että sellaisen kauppatietorekisterin, joka ei vielä ilmoita tietoja, valvontakustannukset vastaavat rekisteröintihakemuksen arvioinnista aiheutuvia kustannuksia. Siirtymäkauden valvontamaksun määrää mukautetaan rekisteröintiajankohdan ja vuoden lopun väliin jäävän ajanjakson pituuden mukaan olettaen, että tavanomaisen rekisteröintimenettelyn kesto on 150 työpäivää. Jos kauppatietorekisterin asetuksen mukainen ilmoitusvelvollisuus alkaa rekisteröintivuoden kuuden ensimmäisen kuukauden kuluessa, siirtymäkauden valvontamaksun laskentaperusteena olisi käytettävä sovellettavaa liikevaihtoa, joka vastaa kauppatietorekisterin tuottoja vuoden alkupuoliskolta. Jos kauppatietorekisterin asetuksen mukainen ilmoitusvelvollisuus alkaa rekisteröintivuoden kuuden viimeisen kuukauden kuluessa, siirtymäkauden valvontamaksun laskentaperusteena olisi käytettävä kauppatietorekisterin rekisteröintimaksua. Tämä johtuu siitä, että sovellettavasta liikevaihdosta on saatavilla vain vähän tietoja.
            
            
               (14)Vuonna 2019 rekisteröidyt kauppatietorekisterit eivät ryhdy tarjoamaan raportointipalveluja ennen vuoden 2019 loppua, ja niiden toiminta vuonna 2019 on todennäköisesti lähes olematonta. Sen vuoksi niiden vuotuinen valvontamaksu vuodelta 2020 olisi laskettava sen perusteella, mikä on niiden sovellettava liikevaihto vuoden 2020 alkupuoliskolla.
            
            
               (15)Tämän asetuksen olisi muodostettava perusta arvopaperimarkkinaviranomaisen oikeudelle periä maksuja kauppatietorekistereiltä,
            
            
               ON HYVÄKSYNYT TÄMÄN ASETUKSEN:
            
            
               I LUKU
                  Yleiset säännökset
            
            
               1 artikla
            
            
               Valvontakustannusten kattaminen kokonaan
            
            
               Kauppatietorekistereiltä perittävillä maksuilla katetaan
            
            
               a)kaikki kustannukset, jotka liittyvät arvopaperimarkkinaviranomaisen asetuksen (EU) 2015/2365 mukaisesti suorittamaan kauppatietorekisterien rekisteröintiin ja valvontaan, mukaan luettuina kauppatietorekisterien tunnustamisesta aiheutuvat kustannukset sekä kustannukset, jotka aiheutuvat asetuksen (EU) N:o 648/2012 mukaisesti jo rekisteröityjen tai tunnustettujen kauppatietorekisterien rekisteröinnin tai tunnustamisen laajentamisesta;
            
            
               b)kaikki kustannukset, jotka aiheutuvat korvausten maksamisesta toimivaltaisille viranomaisille niiden asetuksen (EU) 2015/2365 mukaisesti tekemästä työstä tai niille asetuksen (EU) N:o 648/2012 74 artiklan nojalla ja asetuksen (EU) 2015/2365 9 artiklan mukaisesti mahdollisesti siirrettyjen tehtävien hoitamisesta.
            
            
               2 artikla
            
            
               Sovellettava liikevaihto
            
         
         
            
               1.Kauppatietorekisterien, jotka on rekisteröity pelkästään asetuksen (EU) 2015/2365 mukaisesti, on tämän asetuksen soveltamista varten pidettävä tarkastettua kirjanpitoa, jossa eritellään vähintään seuraavat:
            
            
               a)tuotot ydintoiminnoista, jotka muodostuvat asetuksen (EU) 2015/2365 mukaisesta, arvopapereilla toteutettavia rahoitustoimia koskevien tietojen keskitetystä keruusta ja ylläpidosta;
            
            
               b)tuotot oheispalveluista, jotka liittyvät suoraan asetuksen (EU) 2015/2365 mukaiseen, arvopapereilla toteutettavia rahoitustoimia koskevien tietojen keskitettyyn keruuseen ja ylläpitoon. 
            
            
               Kauppatietorekisterin sovellettavat oheispalveluihin liittyvät tuotot tiettynä vuonna n ovat ne tuotot, jotka saadaan b alakohdassa tarkoitetuista palveluista.
            
            
               2.Kauppatietorekisterien, jotka on rekisteröity sekä asetuksen (EU) 2015/2365 että asetuksen (EU) N:o 648/2012 mukaisesti, on tämän asetuksen soveltamista varten pidettävä tarkastettua kirjanpitoa, jossa eritellään vähintään seuraavat:
            
            
               a)tuotot ydintoiminnoista, jotka muodostuvat asetuksen (EU) 2015/2365 mukaisesta, arvopapereilla toteutettavia rahoitustoimia koskevien tietojen keskitetystä keruusta ja ylläpidosta;
            
            
               b)tuotot ydintoiminnoista, jotka muodostuvat asetuksen (EU) N:o 648/2012 mukaisesta, johdannaisia koskevien tietojen keskitetystä keruusta ja ylläpidosta;
            
            
               c)tuotot oheispalveluista, jotka liittyvät suoraan asetuksen (EU) 2015/2365 mukaiseen, arvopapereilla toteutettavia rahoitustoimia koskevien tietojen keskitettyyn keruuseen ja ylläpitoon;
            
            
               d)tuotot oheispalveluista, jotka liittyvät suoraan sekä asetuksen (EU) 2015/2365 mukaiseen, arvopapereilla toteutettavia rahoitustoimia koskevien tietojen keskitettyyn keruuseen ja ylläpitoon että asetuksen (EU) N:o 648/2012 mukaiseen, johdannaisia koskevien tietojen keskitettyyn keruuseen ja ylläpitoon.
            
            
               Kauppatietorekisterin sovellettavat oheispalveluihin liittyvät tuotot tiettynä vuonna n ovat ne tuotot, jotka saadaan seuraavien erien summasta: 
            
            
               –c alakohdassa tarkoitetut tuotot; ja 
            
            
               –d alakohdassa tarkoitetuista tuotoista laskettu osuus. 
            
            
               Edellä d alakohdassa tarkoitetuista tuotoista laskettu osuus on yhtä suuri kuin a alakohdassa tarkoitettujen tuottojen määrä jaettuna seuraavien erien summalla: 
            
            
               –a alakohdassa tarkoitetut tuotot; ja 
            
            
               –b alakohdassa tarkoitetut tuotot.
            
            
               3.Kauppatietorekisterin sovellettava liikevaihto tiettynä vuonna n on seuraavien erien summa: 
            
            
               –sen edellisen vuoden (n – 1) tarkastettuun tilinpäätökseen perustuvat tuotot ydintoiminnoista, jotka muodostuvat asetuksen (EU) 2015/2365 mukaisesta, arvopapereilla toteutettavia rahoitustoimia koskevien tietojen keskitetystä keruusta ja ylläpidosta; ja 
            
            
               –sen edellisen vuoden (n – 1) tarkastettuun tilinpäätökseen perustuvat 1 ja 2 kohdan mukaisesti määritetyt sovellettavat tuotot oheispalveluista; 
            
            
               jaettuna seuraavien erien summalla: 
            
            
               –edellisen vuoden (n – 1) tarkastettuihin tilinpäätöksiin perustuvat kaikkien rekisteröityjen kauppatietorekisterien yhteenlasketut tuotot ydintoiminnoista, jotka muodostuvat asetuksen (EU) 2015/2365 mukaisesta, arvopapereilla toteutettavia rahoitustoimia koskevien tietojen keskitetystä keruusta ja ylläpidosta; ja 
            
         
         
            
               –edellisen vuoden (n – 1) tarkastettuihin tilinpäätöksiin perustuvat 1 ja 2 kohdan mukaisesti määritetyt kaikkien rekisteröityjen kauppatietorekisterien sovellettavat yhteenlasketut tuotot oheispalveluista.
            
            
               Tietyn kauppatietorekisterin (jäljempänä olevassa kaavassa ”KTRi” ) sovellettava liikevaihto lasketaan näin ollen seuraavasti: 
            
            
            
            
               jossa ATR-tuotot (arvopapereilla toteutettaviin rahoitustoimiin liittyvät tuotot) = tuotot arvopapereilla toteutettaviin rahoitustoimiin liittyvistä ydinpalveluista + sovellettavat tuotot oheispalveluista.
            
            
               4.Jos kauppatietorekisteri ei ole ollut toiminnassa koko edeltävää vuotta (n – 1), sen sovellettava liikevaihto arvioidaan 3 kohdassa säädetyn kaavan mukaisesti ekstrapoloimalla kyseisen kauppatietorekisterin osalta koko vuodelle (n – 1) arvo, joka on laskettu niin monelta kuukaudelta kuin kauppatietorekisteri on ollut toiminnassa vuonna n – 1. 
            
            
               3 artikla
            
            
               Maksujen mukauttaminen
            
            
               Kauppatietorekistereihin liittyvistä arvopaperimarkkinaviranomaisen toiminnoista perittävät maksut on vahvistettava sellaiselle tasolle, että vältetään huomattavan ali- tai ylijäämän kertyminen.
            
            
               Jos huomattavaa yli- tai alijäämää esiintyy toistuvasti, komissio tarkistaa maksujen tasoa. 
            
            
            
               II LUKU
                  Maksut
            
            
               4 artikla
            
            
               Maksujen lajit
            
            
               1.Unioniin sijoittautuneilta kauppatietorekistereiltä, jotka hakevat rekisteröintiä asetuksen (EU) 2015/2365 5 artiklan 1 kohdan mukaisesti, peritään seuraavat maksut:
            
            
               a)5 artiklan mukaiset rekisteröintimaksut ja kyseisen artiklan mukaiset rekisteröinnin laajentamisesta perittävät maksut;
            
            
               b)6 artiklan mukaiset vuotuiset valvontamaksut. 
            
            
               2.Kolmansiin maihin sijoittautuneilta kauppatietorekistereiltä, jotka hakevat tunnustamista asetuksen (EU) 2015/2365 19 artiklan 4 kohdan mukaisesti, peritään seuraavat maksut:
            
            
               a)7 artiklan 1 kohdan mukaiset tunnustamismaksut ja 2 kohdan mukaiset rekisteröinnin laajentamisesta perittävät maksut;
            
            
               b)7 artiklan 3 kohdan mukaiset tunnustetuilta kauppatietorekistereiltä perittävät vuotuiset valvontamaksut.
            
         
         
            
               5 artikla
            
            
               Rekisteröintimaksu ja rekisteröinnin laajentamisesta perittävä maksu
            
            
               1.Hakijana olevalta yksittäiseltä kauppatietorekisteriltä veloitettavan rekisteröintimaksun on vastattava rekisteröintihakemuksen tai rekisteröinnin laajentamista koskevan hakemuksen tarkasta arvioinnista ja tutkimisesta aiheutuvia menoja, kun otetaan huomioon kyseisen kauppatietorekisterin tarjoamat palvelut, myös mahdolliset oheispalvelut.
            
            
               2.Kauppatietorekisterin katsotaan tarjoavan oheispalveluja seuraavissa tapauksissa:
            
            
               a)kun se tarjoaa oheispalveluja suoraan; 
            
            
               b)kun kauppatietorekisterin kanssa samaan konserniin kuuluva yhteisö tarjoaa oheispalveluja;
            
            
               c)kun oheispalveluja tarjoaa yhteisö, jonka kanssa kauppatietorekisteri on tehnyt palvelujen tarjoamista koskevan yhteistyösopimuksen kaupankäyntiketjun, kaupan jälkeisen toiminnan ketjun tai liiketoiminnan muun osa-alueen yhteydessä. 
            
            
               3.Kauppatietorekisterillä, joka ei tarjoa 2 kohdassa tarkoitettuja oheispalveluja, katsotaan olevan pieni ennakoitu kokonaisliikevaihto, ja sen on maksettava 65 000 euron rekisteröintimaksu. 
            
            
               4.Kauppatietorekisterillä, joka tarjoaa 2 kohdassa tarkoitettuja oheispalveluja, katsotaan olevan suuri ennakoitu kokonaisliikevaihto, ja sen on maksettava 100 000 euron rekisteröintimaksu. 
            
            
               5.Rekisteröintiä hakevan kauppatietorekisterin, joka on jo rekisteröity asetuksen (EU) N:o 648/2012 VI osaston 1 luvun mukaisesti, on maksettava rekisteröinnin laajentamisesta perittävä maksu, joka on
            
            
               a)50 000 euroa, jos kauppatietorekisteri tarjoaa 2 kohdassa tarkoitettuja oheispalveluja;
            
            
               b)32 500 euroa, jos kauppatietorekisteri ei tarjoa 2 kohdassa tarkoitettuja oheispalveluja, jolloin sen ennakoidun liikevaihdon katsotaan olevan pieni.
            
            
               6.Kauppatietorekisterin, jota ei ole vielä rekisteröity asetuksen (EU) N:o 648/2012 mukaisesti ja joka jättää samanaikaisesti sekä asetuksen (EU) N:o 648/2012 mukaisen rekisteröintihakemuksen että asetuksen (EU) 2015/2365 mukaisen rekisteröintihakemuksen, on maksettava asetuksen (EU) N:o 648/2012 mukainen täysimääräinen rekisteröintimaksu sekä 5 kohdassa tarkoitettu rekisteröinnin laajentamisesta perittävä maksu.
            
            
               7.Jos asetuksen (EU) 2015/2365 5 artiklan 4 kohdassa tarkoitetuissa rekisteröinnin edellytyksissä tapahtuu olennainen muutos, jonka seurauksena kauppatietorekisteri on 3, 4 ja 5 kohdan mukaan velvollinen maksamaan alun perin maksettua rekisteröintimaksua suuremman rekisteröintimaksun, kauppatietorekisteriltä veloitetaan alun perin maksetun rekisteröintimaksun ja olennaisesta muutoksesta johtuvan suuremman sovellettavan rekisteröintimaksun välinen erotus.
            
            
               6 artikla
            
            
               Rekisteröidyiltä kauppatietorekistereiltä ja rekisteröintiään laajentaneilta kauppatietorekistereiltä perittävät vuotuiset valvontamaksut 
            
            
               1.Rekisteröidyltä kauppatietorekisteriltä peritään vuotuinen valvontamaksu.
            
            
               2.Vuotuisen valvontamaksun kokonaismäärä ja tietyn kauppatietorekisterin vuotuisen valvontamaksun määrä tietyltä vuodelta n lasketaan seuraavasti:
            
            
               a)tietyn vuoden n vuotuisen valvontamaksun kokonaismäärä on yhtä suuri kuin arvio asetuksen (EU) 2015/2365 mukaisiin kauppatietorekisterien toimiin liittyvistä valvontamenoista, sellaisena kuin se on sisällytetty arvopaperimarkkinaviranomaisen kyseisen vuoden talousarvioon;
            
            
               b)tietyn kauppatietorekisterin vuotuisen valvontamaksun määrä tietyltä vuodelta n on a alakohdan mukaisesti määritetty vuotuisen valvontamaksun kokonaismäärä jaettuna kaikkien vuonna n – 1 rekisteröityjen kauppatietorekisterien kesken oikeassa suhteessa niiden 2 artiklan 3 kohdan mukaisesti laskettuun sovellettavaan liikevaihtoon.
            
         
         
            
               3.Asetuksen (EU) 2015/2365 5 artiklan 5 kohdan mukaisesti rekisteröintiä tai rekisteröinnin laajentamista hakevan kauppatietorekisterin maksama vuotuinen valvontamaksu ei kuitenkaan koskaan saa olla pienempi kuin 30 000 euroa.
            
            
               7 artikla
            
            
               Kolmansien maiden kauppatietorekistereiltä perittävät maksut
            
            
               1.Kauppatietorekisterin, joka hakee tunnustamista asetuksen (EU) 2015/2365 19 artiklan 4 kohdan a alakohdan mukaisesti, on maksettava tunnustamismaksu, joka on seuraavien erien summa:
            
            
               a)20 000 euroa; 
            
            
               b)määrä, joka saadaan jakamalla 35 000 euroa niiden samasta kolmannesta maasta olevien kauppatietorekisterien kokonaismäärällä, jotka arvopaperimarkkinaviranomainen on jo tunnustanut tai jotka ovat hakeneet tunnustamista mutta eivät ole sitä vielä saaneet.
            
            
               2.Kauppatietorekisterin, joka hakee rekisteröinnin laajentamista asetuksen (EU) 2015/2365 19 artiklan 4 kohdan b alakohdan mukaisesti, on maksettava tunnustamismaksu, joka saadaan lisäämällä 10 000 euron summaan 1 kohdan b alakohdan mukaisesti laskettu määrä.
            
            
               3.Kauppatietorekisterin, joka on tunnustettu asetuksen (EU) 2015/2365 19 artiklan 3 kohdan mukaisesti, on maksettava 5 000 euron suuruinen vuotuinen valvontamaksu. 
            
            
            
               III LUKU
                  Maksamis- ja korvaamissäännökset
            
            
               8 artikla
            
            
               Maksamiseen sovellettavat yleiset säännökset
            
            
               1.Kaikki maksut on suoritettava euroina. Ne on suoritettava 9, 10 ja 11 artiklan mukaisesti. 
            
            
               2.Kaikista myöhästyneistä maksuista veloitetaan viivästyskorko, joka on 0,1 prosenttia maksettavasta määrästä päivää kohden.
            
            
               9 artikla
            
            
               Rekisteröintimaksujen maksaminen
            
            
               1.Edellä 5 artiklassa tarkoitettu rekisteröintimaksu on maksettava kokonaisuudessaan silloin, kun kauppatietorekisteri jättää asetuksen (EU) 2015/2365 5 artiklan 5 kohdassa tarkoitetun rekisteröintihakemuksen.
            
            
               2.Rekisteröintimaksuja ei palauteta, jos kauppatietorekisteri peruuttaa rekisteröintihakemuksensa ennen kuin arvopaperimarkkinaviranomainen antaa perustellun päätöksen rekisteröintihakemuksen hyväksymisestä tai hylkäämisestä, tai jos rekisteröintihakemus hylätään. 
            
            
               10 artikla
            
            
               Vuotuisten valvontamaksujen maksaminen
            
         
         
            
               1.Edellä 6 artiklassa tarkoitettu tietyn vuoden vuotuinen valvontamaksu on maksettava kahdessa maksuerässä.
            
            
               Ensimmäinen maksuerä, joka on viisi kuudesosaa arvioidusta vuotuisesta valvontamaksusta, on maksettava kyseisen vuoden 28 päivänä helmikuuta. Jos 2 artiklan mukaisesti laskettava sovellettava liikevaihto ei ole tällöin vielä tiedossa, liikevaihto lasketaan tuoreimman tiedossa olevan, 2 artiklan mukaisen sovellettavan liikevaihdon perusteella.
            
            
               Toinen maksuerä on maksettava 31 päivänä lokakuuta. Toisen maksuerän määrä on yhtä suuri kuin 6 artiklan mukaisesti laskettu vuotuinen valvontamaksu, josta on vähennetty ensimmäinen maksuerä.
            
            
               2.Arvopaperimarkkinaviranomainen lähettää kauppatietorekistereille maksueriä varten laskut vähintään 30 päivää ennen asianomaisen maksuerän eräpäivää.
            
            
               11 artikla
            
            
               Kolmansien maiden kauppatietorekistereiltä perittävien maksujen maksaminen
            
            
               1.Edellä 7 artiklan 1 ja 2 kohdassa tarkoitetut tunnustamismaksut on maksettava kokonaisuudessaan silloin, kun kauppatietorekisteri jättää asetuksen (EU) 2015/2365 19 artiklan 4 kohdassa tarkoitetun tunnustamista koskevan hakemuksen. Tunnustamismaksuja ei palauteta. 
            
            
               2.Arvopaperimarkkinaviranomainen laskee 7 artiklan 1 kohdan b alakohdassa tarkoitetun määrän uudelleen aina, kun tehdään uusi asetuksen (EU) 2015/2365 19 artiklan 4 kohdassa tarkoitettu kolmannen maan kauppatietorekisterin tunnustamista koskeva hakemus.  
            
            
               Arvopaperimarkkinaviranomainen maksaa 7 artiklan 1 kohdan b alakohdan mukaisesti perityn määrän ja uudelleenlaskennan tuloksena saadun määrän välisen erotuksen takaisin samasta kolmannesta maasta oleville, jo tunnustetuille kauppatietorekistereille jakamalla sen tasan niiden kesken. Erotus maksetaan takaisin joko suoraan tai pienentämällä seuraavana vuonna perittäviä maksuja. 
            
            
               3.Tunnustetun kauppatietorekisterin vuotuinen valvontamaksu on maksettava kunkin vuoden helmikuun loppuun mennessä. Arvopaperimarkkinaviranomainen lähettää tunnustetulle kauppatietorekisterille maksua varten laskun vähintään 30 päivää ennen kyseistä päivämäärää. 
            
            
               12 artikla
            
            
               Korvausten maksaminen toimivaltaisille viranomaisille
            
            
               1.Ainoastaan arvopaperimarkkinaviranomainen saa periä kauppatietorekistereiltä maksuja tämän asetuksen mukaisesti niiden rekisteröinnistä, niiden rekisteröinnin laajentamisesta ja niiden valvonnasta ja tunnustamisesta. 
            
            
               2.Arvopaperimarkkinaviranomainen korvaa toimivaltaisille viranomaisille todelliset kustannukset, jotka niille aiheutuvat asetuksen (EU) 2015/2365 mukaisten tehtävien ja niille asetuksen (EU) N:o 648/2012 74 artiklan nojalla ja asetuksen (EU) 2015/2365 9 artiklan 1 kohdan mukaisesti mahdollisesti siirrettyjen tehtävien hoitamisesta.
            
            
            
               IV LUKU
                  Siirtymä- ja loppusäännökset
            
            
               13 artikla
            
            
               Siirtymäkauden valvontamaksujen laskenta
            
            
               1.Kun asetuksen (EU) 2015/2365 4 artiklan 1 kohdassa tarkoitetun ilmoitusvelvollisuuden soveltaminen alkaa kyseisen asetuksen 33 artiklan 2 kohdan a alakohdan mukaan kauppatietorekisterin saman asetuksen 5 artiklan 5 kohdan mukaista rekisteröintiä seuraavana vuonna, kauppatietorekisterin on maksettava rekisteröintivuonna siirtymäkauden valvontamaksu, joka lasketaan liitteessä olevan 1 osan mukaisesti.
            
            
               2.Kun asetuksen (EU) 2015/2365 4 artiklan 1 kohdassa tarkoitetun ilmoitusvelvollisuuden soveltaminen alkaa kyseisen asetuksen 33 artiklan 2 kohdan a alakohdan mukaan sen vuoden kuuden ensimmäisen kuukauden aikana, jona kauppatietorekisteri on rekisteröity saman asetuksen 5 artiklan 5 kohdan mukaisesti, kauppatietorekisterin on maksettava rekisteröintivuonna siirtymäkauden valvontamaksu, joka lasketaan liitteessä olevan 2 osan mukaisesti.
            
         
         
            
               3.Kun asetuksen (EU) 2015/2365 4 artiklan 1 kohdassa tarkoitetun ilmoitusvelvollisuuden soveltaminen alkaa kyseisen asetuksen 33 artiklan 2 kohdan a alakohdan mukaan sen vuoden kuuden viimeisen kuukauden aikana, jona kauppatietorekisteri on rekisteröity saman asetuksen 5 artiklan 5 kohdan mukaisesti, kauppatietorekisterin on maksettava rekisteröintivuonna siirtymäkauden valvontamaksu, joka lasketaan liitteessä olevan 3 osan mukaisesti.
            
            
               14 artikla
            
            
               Rekisteröintimaksujen ja kolmansien maiden kauppatietorekistereiltä veloitettavien maksujen maksaminen vuonna 2019
            
            
               1.Kauppatietorekisterien, jotka hakevat rekisteröintiä asetuksen (EU) 2015/2365 5 artiklan 5 kohdan mukaisesti vuonna 2019, on maksettava 6 artiklassa tarkoitettu rekisteröintimaksu kokonaisuudessaan 30 päivän kuluttua tämän asetuksen voimaantulosta tai rekisteröintihakemuksen jättöpäivänä sen mukaan, kumpi näistä ajankohdista on myöhäisempi.
            
            
               2.Kolmansien maiden kauppatietorekisterien, jotka hakevat tunnustamista asetuksen (EU) 2015/2365 19 artiklan 4 kohdan mukaisesti vuonna 2019, on maksettava 7 artiklan 1 tai 2 kohdassa tarkoitettu tunnustamismaksu kokonaisuudessaan 30 päivän kuluttua tämän asetuksen voimaantulosta tai tunnustamishakemuksen jättöpäivänä sen mukaan, kumpi näistä ajankohdista on myöhäisempi.
            
            
               3.Kolmansien maiden kauppatietorekisterien, jotka on tunnustettu vuonna 2019 asetuksen (EU) 2015/2365 19 artiklan 3 kohdan mukaisesti, on maksettava 7 artiklan 3 kohdassa tarkoitettu vuotuinen valvontamaksu vuodelta 2019 kokonaisuudessaan 60 päivän kuluttua tämän asetuksen voimaantulosta tai 30 päivän kuluttua siitä, kun arvopaperimarkkinaviranomainen on ilmoittanut kauppatietorekisterille asetuksen (EU) 2015/2365 19 artiklan 7 kohdassa tarkoitetusta tunnustamista koskevasta päätöksestään, sen mukaan kumpi näistä ajankohdista on myöhäisempi.  
            
            
               15 artikla
            
            
               Niiltä kauppatietorekistereiltä vuodelta 2020 perittävä vuotuinen valvontamaksu, jotka on rekisteröity tai joiden rekisteröintiä on laajennettu vuonna 2019
            
            
               1.Kauppatietorekisterin vuotuisen valvontamaksun määrä vuodelta 2020 on 6 artiklan 2 kohdan a alakohdan mukaisesti määritetty vuotuisen valvontamaksun kokonaismäärä jaettuna kaikkien vuonna 2019 rekisteröityjen kauppatietorekisterien kesken oikeassa suhteessa niiden 2 kohdan mukaisesti laskettuun sovellettavaan liikevaihtoon.
            
            
               2.Kun lasketaan asetuksen (EU) 2015/2365 5 artiklan 5 kohdan mukaisesti vuonna 2019 rekisteröidyn kauppatietorekisterin 6 artiklan mukaisesti vuodelta 2020 määritettävää vuotuista valvontamaksua, kyseisen kauppatietorekisterin sovellettava liikevaihto saadaan laskemalla yhteen 
            
            
               –tuotot arvopapereilla toteutettavia rahoitustoimia koskevien tietojen keskitetystä keruusta ja ylläpidosta muodostuvista ydintoiminnoista 1 päivän tammikuuta 2020 ja 30 päivän kesäkuuta 2020 väliseltä jaksolta, ja 
            
            
               –kauppatietorekisterin 2 artiklan 1 ja 2 kohdan mukaiset sovellettavat tuotot oheispalveluista 1 päivän tammikuuta 2020 ja 30 päivän kesäkuuta 2020 väliseltä jaksolta; 
            
            
               ja jakamalla saatu tulos seuraavien erien summalla: 
            
            
               –kaikkien rekisteröityjen kauppatietorekisterien kokonaistuotot arvopapereilla toteutettavia rahoitustoimia koskevien tietojen keskitetystä keruusta ja ylläpidosta muodostuvista ydintoiminnoista 1 päivän tammikuuta 2020 ja 30 päivän kesäkuuta 2020 väliseltä jaksolta, ja 
            
            
               –kaikkien rekisteröityjen kauppatietorekisterien 2 artiklan 1 ja 2 kohdan mukaiset sovellettavat tuotot oheispalveluista 1 päivän tammikuuta 2020 ja 30 päivän kesäkuuta 2020 väliseltä jaksolta. 
            
            
               3.Vuonna 2019 rekisteröidyiltä kauppatietorekistereiltä vuodelta 2020 perittävä vuotuinen valvontamaksu on maksettava kahdessa maksuerässä.
            
            
               Ensimmäinen erä on maksettava 28 päivänä helmikuuta 2020, ja sen on vastattava kauppatietorekisterin vuonna 2019 5 artiklan mukaisesti maksamaa rekisteröintimaksua.
            
            
               Toinen maksuerä on maksettava 31 päivänä lokakuuta 2020. Toisen maksuerän määrä on yhtä suuri kuin 1 kohdan mukaisesti laskettu vuotuinen valvontamaksu, josta on vähennetty ensimmäinen maksuerä. 
            
            
               Jos kauppatietorekisterin ensimmäisessä maksuerässä maksama määrä on suurempi kuin 1 kohdan mukaisesti laskettu vuotuinen valvontamaksu, arvopaperimarkkinaviranomainen maksaa kauppatietorekisterille takaisin ensimmäisessä erässä maksetun määrän ja 1 kohdan mukaisesti lasketun vuotuisen valvontamaksun välisen erotuksen.
            
            
               4.Arvopaperimarkkinaviranomainen lähettää vuonna 2019 rekisteröidyille kauppatietorekistereille vuodelta 2020 maksettavan vuotuisen valvontamaksun maksueriä vastaavat laskut vähintään 30 päivää ennen asianomaisen maksuerän eräpäivää.
            
         
         
            
               5.Kun vuoden 2020 tarkastetut tilinpäätökset tulevat saataville, vuonna 2019 rekisteröityjen kauppatietorekisterien on ilmoitettava arvopaperimarkkinaviranomaiselle kaikki 2 kohdan mukaisesti lasketussa sovellettavassa liikevaihdossa tapahtuneet muutokset, jotka johtuvat 1 päivän tammikuuta 2020 ja 30 päivän kesäkuuta 2020 välistä jaksoa koskevien lopullisten tietojen ja 2 kohdan mukaisessa laskennassa kyseisen jakson osalta käytettyjen alustavien tietojen välisestä erosta.  
            
            
               Kauppatietorekistereiltä veloitetaan vuodelta 2020 1 kohdan mukaisesti tosiasiallisesti maksetun vuotuisen valvontamaksun ja sen vuodelta 2020 maksettavan vuotuisen valvontamaksun välinen erotus, jossa on otettu huomioon ensimmäisessä alakohdassa tarkoitettu sovellettavan liikevaihdon muutos. 
            
            
               Arvopaperimarkkinaviranomainen lähettää kauppatietorekistereille edellisessä alakohdassa tarkoitettuja lisämaksuja vastaavat laskut vähintään 30 päivää ennen asianomaisen lisämaksun eräpäivää.
            
            
               16 artikla
            
            
               Voimaantulo
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 13.12.2018
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        Ks. 
                  https://www.esma.europa.eu/press-news/consultations/technical-advice-commission-fees-trs-under-sftr-and-certain-amendments-fees
                  . 
               
               
                  
                     (2)
                  
                        Ks. EAMV:n kauppatietorekistereiltä kantamista maksuista annettu komission delegoitu asetus (EU) N:o 1003/2013 (EUVL L 279, 19.10.2013, s. 4).
               
               
                  
                     (3)
                  
                        Ks. EAMV:n kauppatietorekistereiltä kantamista maksuista annettu komission delegoitu asetus (EU) N:o 1003/2013 (EUVL L 279, 19.10.2013, s. 4).
               
               
                  
                     (4)
                  
                        Luottoluokituslaitoksista annettu asetus (EY) N:o 1060/2009, EUVL L 302, 17.11.2009, s. 2.
               
               
                  
                     (5)
                  
                        Kustannus-hyötyanalyysi, jonka Europe Economics on laatinut arvopapereilla toteutettaviin rahoitustoimiin liittyvien teknisten standardien luonnoksesta, on liitteenä loppuraportissa, jonka EAMV on laatinut arvopapereilla toteutettavista rahoitustoimista annetun asetuksen mukaisista teknisistä standardeista. Ks. loppuraportin jakso 19.3 osoitteessa 
                  https://www.esma.europa.eu/sites/default/files/library/esma70-708036281-82_2017_sftr_final_report_and_cba.pdf
                  .
               
               
                  
                     (6)
                  
                        EUVL L 337, 23.12.2015, s. 1. 
               
               
                  
                     (7)
                  
                        Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).
               
               
                  
                     (8)
                  
                        Euroopan parlamentin ja neuvoston asetus (EU) N:o 648/2012, annettu 4 päivänä heinäkuuta 2012, OTC-johdannaisista, keskusvastapuolista ja kauppatietorekistereistä (EUVL L 201, 27.7.2012, s. 1).
               
            
      
    ---documentbreak--- 
      
         
         
            
               LIITE
            
            
               ENSIMMÄISENÄ VUONNA PERITTÄVÄT SIIRTYMÄKAUDEN MAKSUT
            
            
               1 osa
            
            
               Kauppatietorekisterin rekisteröintivuodelta perittävä siirtymäkauden valvontamaksu, kun ilmoitusvelvoitteen soveltaminen alkaa rekisteröintivuoden jälkeisenä vuonna
            
            
               1.Kauppatietorekisterin (KTR) siirtymäkauden valvontamaksu on seuraavista määristä pienempi:
            
            
               (a)kauppatietorekisterin tämän asetuksen 5 artiklan mukainen rekisteröintimaksu;
            
            
               (b)kauppatietorekisterin tämän asetuksen 5 artiklan mukainen rekisteröintimaksu kerrottuna suhdeluvulla, joka on rekisteröintipäivän ja vuoden lopun välisen jakson työpäivien määrä jaettuna 150 työpäivällä. 
            
            
               Tässä laskennassa käytetään seuraavaa kaavaa:
            
            
               KTR siirtymäkauden valvontamaksu = väh. (rekisteröintimaksu, rekisteröintimaksu * kerroin)
            
            
               Kerroin = valvontajakson pituus työpäivinä ensimmäisenä vuonna
            
            
               150
            
            
               2.Siirtymäkauden valvontamaksu on maksettava kokonaisuudessaan 60 päivän kuluttua tämän asetuksen voimaantulosta tai 30 päivän kuluttua asetuksen (EU) 2015/2365 8 artiklan 1 kohdassa tarkoitetusta ilmoituksesta, sen mukaan kumpi näistä ajankohdista on myöhäisempi.
            
            
               2 osa
            
            
               Kauppatietorekisterin rekisteröintivuodelta perittävä siirtymäkauden valvontamaksu, kun ilmoitusvelvoitteen soveltaminen alkaa rekisteröintivuoden kuuden ensimmäisen kuukauden kuluessa
            
            
               1.Kauppatietorekisterin siirtymäkauden valvontamaksun määrä on tämän asetuksen 6 artiklan 2 kohdan a alakohdan mukaisesti määritetty vuotuisen valvontamaksun kokonaismäärä jaettuna kaikkien kyseisenä vuonna rekisteröityjen kauppatietorekisterien kesken suhteessa niiden 2 kohdan mukaisesti laskettuun sovellettavaan liikevaihtoon.
            
            
               2.Siirtymäkauden valvontamaksun laskennassa käytettävä kauppatietorekisterin sovellettava liikevaihto saadaan laskemalla yhteen 
            
            
               –tuotot arvopapereilla toteutettavia rahoitustoimia koskevien tietojen keskitetystä keruusta ja ylläpidosta muodostuvista ydintoiminnoista 1 päivän tammikuuta ja 30 päivän kesäkuuta väliseltä jaksolta rekisteröintivuonna, ja 
            
            
               –tämän asetuksen 2 artiklan 1 ja 2 kohdan mukaiset sovellettavat tuotot kauppatietorekisterin oheispalveluista 1 päivän tammikuuta ja 30 päivän kesäkuuta väliseltä jaksolta rekisteröintivuonna; 
            
            
               ja jakamalla saatu tulos kaikkien rekisteröityjen kauppatietorekisterien kokonaistuotoilla, jotka on saatu arvopapereilla toteutettavia rahoitustoimia koskevien tietojen keskitetystä keruusta ja ylläpidosta muodostuvista ydintoiminnoista 1 päivän tammikuuta ja 30 päivän kesäkuuta välisellä jaksolla rekisteröintivuonna, ja niiden tämän asetuksen 2 artiklan 1 ja 2 kohdan mukaisilla sovellettavilla oheispalvelujen tuotoilla, jotka on saatu samalla jaksolla.
            
         
         
            
               3.Siirtymäkauden valvontamaksu maksetaan kahdessa erässä.
            
            
               Ensimmäinen maksuerä on maksettava 30 päivän kuluttua asetuksen (EU) 2015/2365 8 artiklan 1 kohdassa tarkoitetusta ilmoituksesta, ja se on yhtä suuri kuin kauppatietorekisterin tämän asetuksen 5 artiklan mukainen rekisteröintimaksu.
            
            
               Toinen maksuerä on maksettava 31 päivänä lokakuuta. Toisen maksuerän määrä on yhtä suuri kuin 1 kohdan mukaisesti laskettu siirtymäkauden valvontamaksu, josta on vähennetty ensimmäinen maksuerä. 
            
            
               Jos kauppatietorekisterin ensimmäisessä maksuerässä maksama määrä on suurempi kuin 1 kohdan mukaisesti laskettu siirtymäkauden valvontamaksu, arvopaperimarkkinaviranomainen maksaa kauppatietorekisterille takaisin ensimmäisessä erässä maksetun määrän ja 1 kohdan mukaisesti lasketun siirtymäkauden valvontamaksun välisen erotuksen.
            
            
               4.Kun rekisteröintivuoden tarkastetut tilinpäätökset tulevat saataville, kauppatietorekisterien on ilmoitettava arvopaperimarkkinaviranomaiselle kaikki 1 kohdan mukaisesti lasketussa sovellettavassa liikevaihdossa tapahtuneet muutokset, jotka johtuvat 1 päivän tammikuuta ja 30 päivän kesäkuuta välistä jaksoa koskevien lopullisten tietojen ja 1 kohdan mukaisessa laskennassa kyseisen jakson osalta käytettyjen alustavien tietojen välisestä erosta.
            
            
               Kauppatietorekistereiltä veloitetaan rekisteröintivuodelta 3 kohdan mukaisesti tosiasiallisesti maksetun vuotuisen valvontamaksun ja sen rekisteröintivuodelta maksettavan vuotuisen valvontamaksun välinen erotus, jossa on otettu huomioon ensimmäisessä alakohdassa tarkoitettu sovellettavan liikevaihdon muutos.
            
            
               5.Siirtymäkauden valvontamaksu ei saa olla pienempi kuin 15 000 euroa, sanotun kuitenkaan rajoittamatta 1 ja 4 kohdan soveltamista.
            
            
            
               3 osa
            
            
               Kauppatietorekisterin rekisteröintivuodelta perittävä siirtymäkauden valvontamaksu, kun ilmoitusvelvoitteen soveltaminen alkaa rekisteröintivuoden kuuden viimeisen kuukauden kuluessa
            
            
               1.Kauppatietorekisterin siirtymäkauden valvontamaksun määrä on tämän asetuksen 6 artiklan 2 kohdan a alakohdan mukaisesti määritetty vuotuisen valvontamaksun kokonaismäärä jaettuna kaikkien kauppatietorekisterien kesken käyttämällä jakoperusteena kauppatietorekisterin arvopaperimarkkinaviranomaiselle maksaman rekisteröintimaksun ja kaikkien kauppatietorekisterien arvopaperimarkkinaviranomaiselle maksamien rekisteröintimaksujen kokonaismäärän suhdetta kyseisenä vuonna. 
            
            
               2.Edellä 1 kohdan mukaisesti määritetty maksu on maksettava 30 päivän kuluttua asetuksen (EU) 2015/2365 8 artiklan 1 kohdassa tarkoitetusta ilmoituksesta.